Platon Ippolitov

Platon Afanasjevitš Ippolitov ( s. 7. maaliskuuta 1893 Moskova – 1951) oli venäläinen, joka edusti keisarillista Venäjää ja Neuvostoliittoa pikaluistelussa ja pyöräilyssä. Urheilu-uransa jälkeen hän toimi urheilutoimittajana ja valtiollisen urheilun järjestötoimijana.

Pikaluistelu-ura 

Kansallisesti Platon Ippolitov nousi pinnalle voittaessaan vuonna 1912 Venäjän mestaruuden yhteispisteissä eli vuosi isoveli Vasilin Venäjän mestaruusvoiton jälkeen. Sen jälkeen hän saavutti keisarivallan aikaan kansallisen mestaruuden vielä vuosina 1914 ja 1916. Vuosina 1913 ja 1915 hän sijoittui hopealle Nikita Naidenovin jälkeen.

Ennen ensimmäistä maailmansotaa hän osallistui niin MM- kuin EM-kisoihin. Hän ei saavuttanut kuitenkaan mitalisijoja kuten veli-Vasili, vaan sijoitukset yhteispisteissä olivat MM-kisoissa 1913 6. ja 1914 5. EM-kisoihin hän osallistui vuonna 1913 sijoittuen 4:ksi.

Platon Ippolitov joutui sotaan vuoden 1916 aikana. Sodan jälkeen Platon Ippolitov jatkoi luistelu-uraansa neuvostovaltiossa. Neuvostoliiton mestaruuskisoissa hän oli vuosina 1921-1924 2. Jakov Melnikovin voittaessa. Sen jälkeen hän oli kansallisissa mestaruuskisoissa vielä vuonna 1927 3. ja vuonna 1928 4.

Platon Ippolitov ja Jakov Melnikov osallistuivat vuoden 1923 MM-kisoihin Tukholmassa. Ippolitov sijoittui kisoissa 10:ksi Suomen Thunbergin voittaessa ja maanmies Melnikovin sijoittuessa 3:ksi yhteispisteissä. 

Neuvostoliiton pikaluistelijat lopettivat osallistumisensa MM-kisoihin vuoden 1923 jälkeen. Maan luistelijat ml. Platon Ippolitov osallistuivat sen jälkeen työväen urheilujärjestöjen tapahtumiin niin Norjassa, Ruotsissa kuin Suomessa.

Henkilökohtaiset ennätykset 

 500 metriä: 46,2 (12. helmikuuta 1927, Kristiania)
 1 000 metriä: 1.38,0 (29. tammikuuta 1927, Moskova)
 1 500 metriä: 2.26,0 (21. helmikuuta 1926, Kristiania)
 3 000 metriä: 5.15,0 (3. tammikuuta 1926, Moskova)
 5 000 metriä: 8.40,3 (25. helmikuuta 1923, Trondheim)
 10 000 metriä: 17.57,9 (24. helmikuuta 1923, Trondheim)

Muu urheilu ja pikaluistelu-uran jälkeinen toiminta 

Platon Ippolitov kilpaili pikaluistelun lisäksi pyöräilyssä kuten veljensä Vasilikin. Hän saavutti Neuvostoliiton mestaruuden pyöräilyn joukkuekilpailussa Moskovan Dynamon joukkueessa 7,5 maililla 1923 ja 1924.

Urheilu-uransa jälkeen Platon Ippolitov toimi 1920-1940-luvuilla urheilutoimittajana ja -kirjailijana. Hän kirjoitti joukon urheilukirjoja ja -oppaita aiheinaan pikaluistelu ja kilpapyöräily. Hän toimi 1930-luvulla Neuvostoliiton liikunta- ja urheilukomitean luistelu- ja pyöräilyosastojen päällikkönä.

Tunnustuksena panoksestaan neuvostourheiluun hänelle myönnettiin Työn punalipun kunniamerkki vuonna 1937.

Lähteet 

Venäläiset pikaluistelijat
Neuvostoliittolaiset pikaluistelijat
Neuvostoliittolaiset maantiepyöräilijät
Neuvostoliittolaiset ratapyöräilijät
Neuvostoliittolaiset urheiluvaikuttajat
Vuonna 1893 syntyneet
Vuonna 1951 kuolleet